
Projektas
PANEVĖŽIO RAJONO SAVIVALDYBĖS TARYBA 

SPRENDIMAS
DĖL PANEVĖŽIO RAJONO SAVIVALDYBĖS JAUNIMO SAVANORIŠKOS TARNYBOS ORGANIZAVIMO TVARKOS APRAŠO PATVIRTINIMO
2019 m. gruodžio 6 d. Nr. T- 
Panevėžys

Vadovaudamasi Lietuvos Respublikos vietos savivaldos įstatymo 7 straipsnio 22 punktu, Lietuvos Respublikos savanoriškos veiklos įstatymu, Lietuvos Respublikos socialinės apsaugos ir darbo ministro 2018 m. birželio 22 d. įsakymu Nr. A1-317 „Dėl Jaunimo savanoriškos tarnybos organizavimo tvarkos aprašo patvirtinimo“, Panevėžio rajono savivaldybės taryba 
n u s p r e n d ž i a:
Patvirtinti Panevėžio rajono savivaldybės jaunimo savanoriškos tarnybos organizavimo tvarkos aprašą (pridedama).

PATVIRTINTA
Panevėžio rajono savivaldybės tarybos
2019 m. gruodžio 6 d. sprendimu Nr. T- 

PANEVĖŽIO RAJONO SAVIVALDYBĖS JAUNIMO SAVANORIŠKOS TARNYBOS ORGANIZAVIMO TVARKOS APRAŠAS
I SKYRIUS
BENDROSIOS NUOSTATOS IR VARTOJAMOS SĄVOKOS

1. Panevėžio rajono savivaldybės jaunimo savanoriškos tarnybos organizavimo tvarkos aprašas (toliau – Aprašas) nustato Panevėžio rajono savivaldybės jaunimo savanoriškos tarnybos (toliau – Jaunimo savanoriška tarnyba) trukmę, vykdytojus ir jų veiklos organizavimą, savanorio teises ir pareigas, su savanoriška veikla susijusių išlaidų kompensavimo tvarką.
2. Jaunimo savanoriškos tarnybos įgyvendinimo ypatumai:
2.1. Aprašas taikomas, jei, organizuojant savanorišką veiklą, dalyvauja savanoris, jaunimo savanorius priimanti organizacija (toliau – Priimanti organizacija), jaunimo savanorišką veiklą organizuojanti organizacija (toliau – SVO organizacija) ir savanoriškai tarnybai vykdyti skiriamas finansavimas iš Lietuvos Respublikos valstybės ar savivaldybės biudžeto;
2.2. savanoris Jaunimo savanorišką tarnybą gali įgyvendinti tik vienoje pasirinktoje SVO organizacijoje. Jaunas žmogus gali tikslinti Jaunimo reikalų departamentui prie Socialinės apsaugos ir darbo ministerijos (toliau – Departamentas) Aprašo 12 punkte nustatyta tvarka pateiktą prašymą dėl jaunimo savanoriškos tarnybos atlikimo (toliau – prašymas) iki Jaunimo savanoriškos tarnybos sutarties (toliau – Sutartis) sudarymo dienos, Departamentui pateikdamas laisvos formos prašymą dėl jo pateikto prašymo tikslinimo.
3. Šiame Apraše vartojamos sąvokos:
3.1. Administracinė pagalba – Priimančios organizacijos ir SVO organizacijos vykdoma veikla, siekiant padėti savanoriui užpildyti Sutartį, prašymus dėl Sutarties koregavimo, nutraukimo, Jaunimo savanoriškos tarnybos sustabdymo, administruoti dokumentus, pagrindžiančius Jaunimo savanoriškos tarnybos metu patirtas išlaidas, ir kitus su Jaunimo savanoriška tarnyba susijusius dokumentus.
3.2. Jaunimo savanoriška tarnyba – visuma organizuojamų ir vykdomų savanoriškų veiklų, kuriose dalyvauja savanoris, Priimanti organizacija ir SVO organizacija.
3.3. Kompetencijų vertinimas – procesas, kurio metu vertinamos savanorio įgytos kompetencijos vadovaujantis tvarka ir vertinimo kriterijais, nustatytais kompetencijų vertinimą reguliuojančiuose teisės aktuose, siekiant įvertinti ir pripažinti kompetencijas, įgytas savanoriškos tarnybos metu, ir taip padidinti savanorio galimybes siekti aukštojo mokslo ir įsitraukti į darbo rinką.
3.4. Kuratorius – asmuo, dirbantis Priimančioje organizacijoje arba atliekantis savanorišką veiklą, atsakingas už savanoriškos veiklos organizavimą ir koordinavimą bei dalyvaujantis savanorio kompetencijų, įgytų savanoriškos tarnybos metu, vertinimo ir įsivertinimo procese.
3.5. Mentorius – asmuo, SVO organizacijoje dirbantis arba atliekantis savanorišką veiklą, atsakingas už savanorių dalyvavimą savanoriškoje tarnyboje, savanoriškos veiklos metu įgytų kompetencijų vertinimo ir įsivertinimo organizavimą, kuratorių informavimą ir konsultavimą.





3.6. Organizacijos akreditavimas – procesas, kurio metu potenciali Priimanti organizacija įvertinama vadovaujantis vertinimo kriterijais ir tvarka, nustatyta Priimančių organizacijų kreditavimą reguliuojančiuose teisės aktuose, arba procesas, kurio metu potenciali SVO organizacija 

įvertinama vadovaujantis vertinimo kriterijais ir tvarka, nustatyta SVO organizacijų akreditavimą reguliuojančiuose teisės aktuose.
3.7. Priimanti organizacija – akredituotas Lietuvos Respublikoje įregistruotas ne pelno siekiantis juridinis asmuo (savanoriškos tarnybos organizatorius), galintis sudaryti sąlygas savanoriams tobulėti asmeniškai ar profesinėje srityje ir užtikrinti jų palaikymą.
3.8. Savanoris – jaunas žmogus, neatlygintinai atliekantis visuomenei naudingą veiklą Priimančioje organizacijoje.
3.9. SVO organizacija – akredituota Lietuvos Respublikoje veikianti nevyriausybinė organizacija, galinti užtikrinti savanorių dalyvavimą savanoriškoje veikloje, bendradarbiavimą su Priimančiomis organizacijomis, teikti Priimančioms organizacijoms metodinę pagalbą dėl savanoriškos veiklos metu savanorio įgytų kompetencijų vertinimo ir įsivertinimo.
3.10. Kitos Apraše vartojamos sąvokos atitinka Lietuvos Respublikos biudžeto sandaros įstatyme, Lietuvos Respublikos savanoriškos veiklos įstatyme, Lietuvos Respublikos jaunimo politikos pagrindų įstatyme ir Lietuvos Respublikos nevyriausybinių organizacijų plėtros įstatyme vartojamas sąvokas.
4. Jaunimo savanoriška tarnyba savivaldybėje vykdoma vadovaujantis Lietuvos Respublikos savanoriškos veiklos įstatymu ir Lietuvos Respublikos socialinės apsaugos ir darbo ministro 2018 m. birželio 22 d. įsakymu Nr. A1-317, patvirtintu Jaunimo savanoriškos tarnybos organizavimo tvarkos aprašu (toliau – Tvarkos aprašas).

II SKYRIUS
JAUNIMO SAVANORIŠKOS TARNYBOS VYKDYTOJAI IR JŲ VEIKLOS ORGANIZAVIMAS

5. Jaunimo savanoriška tarnyba, išskyrus 5.1–5.4 papunkčiuose nustatytas išimtis, turi būti vykdoma ne mažiau kaip 10 val. per savaitę arba ne mažiau kaip 40 val. per mėnesį (po ne mažiau nei 2 val. per savaitę) Sutartyje nustatytu terminu, ne trumpesniu kaip 6 mėnesiai, pagal savanorio, Priimančios organizacijos ir SVO organizacijos suderintą jaunimo savanoriškos veiklos savanorio grafiką (Tvarkos aprašo 1 priedas).
5.1. Savanorio motyvuotu prašymu Departamentui Departamento direktoriaus iš Departamento, SVO organizacijos ir Priimančios organizacijos atstovų sudarytos komisijos (toliau – Komisija) sprendimu savanorio atliekama jaunimo savanoriška tarnyba Departamento direktoriaus patvirtinto Komisijos darbo reglamento nustatyta tvarka dėl Komisijos pateisinamomis pripažintų aplinkybių (ligos, artimųjų giminaičių mirties ir kt.) gali būti sustabdyta vieną kartą ne daugiau kaip                         30 kalendorinių dienų per visą Sutartyje nustatytą savanorio Jaunimo savanoriškos tarnybos atlikimo terminą. 
5.2. Komisijai pripažinus savanorio prašyme sustabdyti Jaunimo savanorišką tarnybą nurodytas aplinkybes pateisinamomis, Departamentas ne vėliau nei per 10 darbo dienų nuo nurodyto sprendimo priėmimo dienos parengia ir su savanoriu, SVO organizacija bei Priimančia organizacija suderina Sutarties pakeitimo projektą, pakeisdamas Sutartyje nustatytą Jaunimo savanoriškos tarnybos atlikimo terminą ir (ar) jaunimo savanoriškos veiklos savanorio grafiką.
5.3. Laikotarpis, kuriuo savanorio Jaunimo savanoriška tarnyba buvo sustabdyta, neįskaitomas į Jaunimo savanoriškos tarnybos atlikimo terminą.
5.4. Jaunimo savanoriškos tarnybos sustabdymo metu reikalavimas, kad Jaunimo savanoriška tarnyba būtų vykdoma ne mažiau kaip 10 val. per savaitę arba ne mažiau kaip 40 val. per mėnesį (po ne mažiau nei 2 val. per savaitę), netaikomas. 
6. Jaunimo savanoriškos tarnybos vykdytojai yra:
6.1. Priimanti organizacija;
6.2. SVO organizacija;
6.3. Departamentas.
7. Jaunimo savanorišką tarnybą ir Aprašo 6.1–6.2 papunkčiuose nurodytų Jaunimo savanoriškos tarnybos vykdytojų akreditavimą ir jų veiklos stebėseną koordinuoja Departamentas, vadovaudamasis Departamento direktoriaus patvirtintais savanorišką veiklą reguliuojančiais teisės aktais, nustatančiais Priimančios organizacijos, SVO organizacijos akreditavimo tvarką ir kriterijus, Priimančios organizacijos ir SVO organizacijos veiklos kokybės vertinimo tvarką.
8. Priimančios organizacijos ir SVO organizacijos turi vadovautis Departamento direktoriaus patvirtintais savanorišką veiklą reguliuojančiais teisės aktais, nustatančiais Priimančių organizacijų ir SVO organizacijų veiklos kokybės kriterijus, bei šiuo Aprašu.
9. Savanoriška tarnyba vykdoma tik sudarius tarp jauno žmogaus, Priimanti organizacija ir SVO organizacija rašytinę Sutartį (Tvarkos aprašo 2 priedas), kurioje apibrėžiami šalių įsipareigojimai bei atsakomybės: savanorio užduotys, darbų apimtis, pareigos, Priimančios organizacijos ir SVO organizacijos pareigos, atsakomybė, savanorio, Priimančios organizacijos ir SVO organizacijos kontaktiniai duomenys.
10. Priimanti organizacija turi teisę atsisakyti sudaryti Sutartį ar nutraukti su savanoriu sudarytą Sutartį, jei:
10.1. organizacijoje siūlomos savanoriškos veiklos neįmanoma suderinti su savanorio gebėjimais, interesais, poreikiais ir motyvacija;
10.2. savanoris negali atlikti jam siūlomos savanoriškos veiklos dėl sveikatos problemų ar negalios;
10.3. savanoris neturi teisės dirbti su tiksline grupe (pvz.: dėl neišnykusio ar nepanaikinto teistumo, neturi sveikatos pažymėjimo, leidžiančio dirbti su vaikais, nors tokį pažymėjimą privaloma turėti);
10.4. dėl kitų objektyvių priežasčių.
11. Priimanti organizacija apie atsisakymą sudaryti Sutartį arba apie Sutarties nutraukimą ir atsisakymo sudaryti Sutartį ar Sutarties nutraukimo priežastis jauną žmogų, pateikusį prašymą, arba savanorį pasirašytinai informuoja raštu. 
12. Norėdamas tapti savanoriu, jaunas žmogus turi pateikti prašymą oficialioje Departamento interneto svetainėje.
13. Savanoriškai veiklai vykdyti Priimanti organizacija privalo paskirti kuratorių, o SVO organizacija – mentorių. 
14. Ta pati organizacija gali būti ir Priimančia organizacija, ir SVO organizacija. Kuratoriaus ir mentoriaus veiklas privalo vykdyti skirtingi asmenys. 
15. Savanoris savanorišką veiklą vykdo Priimančioje organizacijoje. Priimančių organizacijų sąrašas skelbiamas oficialioje Departamento interneto svetainėje.
16. Mentorius prašymą pateikusiam jaunam žmogui privalo sudaryti sąlygas susitikti su Priimančios organizacijos kuratoriais. Susitikimai su Priimančios organizacijos kuratoriumi organizuojami siekiant užtikrinti, kad savanoriška veikla atlieptų jauno žmogaus lūkesčius, sumažintų ankstyvo pasitraukimo iš savanoriškos veiklos riziką.
17. Kiekvieną kartą iš Departamento gavus jauno žmogaus prašymą, Departamento direktoriaus įsakymu patvirtinta tvarka SVO organizacijos paskirtas mentorius kartu su Priimančios organizacijos kuratoriumi aptaria jauno žmogaus, pateikusio prašymą, pagrindines būsimos savanoriškos veiklos sritis, užduotis, galimą veiklos grafiką ir kitus su Jaunimo savanoriškos tarnybos atlikimu susijusius klausimus. 
III SKYRIUS
JAUNIMO SAVANORIŠKOS VEIKLOS FINANSAVIMAS

18. Jaunimo savanoriškai tarnybai organizuoti SVO organizacija gali gauti finansavimą iš šių šaltinių:
18.1. Lietuvos Respublikos socialinės apsaugos ir darbo ministerijos ir (ar) jai pavaldžių įstaigų skirtų asignavimų;
18.2. savivaldybės biudžeto;
18.3. kitų teisėtų finansavimo šaltinių.
19. Lėšos iš savivaldybės biudžeto SVO organizacijai gali būti skiriamos kaip dalinis lėšų kompensavimas įgyvendinant Lietuvos Respublikos socialinės apsaugos ir darbo ministerijos ir (ar) jai pavaldžių įstaigų Jaunimo savanoriškos tarnybos programą. 
20. Lėšos savivaldybės biudžeto Jaunimo savanoriškos tarnybos veiklai numatomos Aktyvaus bendruomenės gyvenimo skatinimo programoje (03).
21. Jei pagal Aprašo 19 punktą SVO organizacija dalyvauja Lietuvos Respublikos socialinės apsaugos ir darbo ministerijos ir (ar) jai pavaldžių įstaigų organizuotame konkurse finansavimui gauti, ji gali pateikti prašymą Jaunimo reikalų tarybai gauti dalinį lėšų kompensavimą išlaidoms pagal sudarytą sąmatą padengti. Savivaldybė patirtų išlaidų kompensavimo būdu gali skirti iki 50 proc. gautos sumos Jaunimo savanoriškos tarnybos programai savivaldybėje įgyvendinti. 
22. Jaunimo savanoriškai tarnybai savivaldybėje organizuoti skirtos lėšos naudojamos SVO organizacijos Jaunimo savanoriškos tarnybos programos veiklos administravimo išlaidoms ir savanoriams reikalingoms paslaugoms kompensuoti. Kompensuotinos išlaidos turi būti apmokėtos atitinkamo savanorio, savanorystės funkcijas atlikusio savivaldybėje, Sutarties galiojimo laikotarpiu. 
23. SVO organizacijai savivaldybės kompensuotinos išlaidos turi atitikti galimas išlaidas, patvirtintas Lietuvos Respublikos socialinės apsaugos ir darbo ministro 2011 m. liepos 14 d. įsakymu Nr. A1-330 „Dėl Savanoriškos veiklos išlaidų kompensavimo sąlygų ir tvarkos aprašo patvirtinimo“.
24. SVO organizacija, norėdama gauti patirtų išlaidų kompensaciją, Jaunimo reikalų tarybai  iki kiekvienų metų balandžio 15 d. ir spalio 15 d. pateikia paraišką lėšoms gauti ir išlaidas pagrindžiančius dokumentus ar jų kopijas (sutarčių, PVM sąskaitų faktūrų ar sąskaitų faktūrų, prekių (paslaugų) pirkimo–pardavimo kvitų, kelionės bilietų ar kitų pagrindžiančių dokumentų) ir išlaidų apmokėjimą patvirtinančių dokumentų (kvitų, banko išrašų, mokėjimų nurodymų) kopijas. Teikiamų dokumentų kopijos turi būti patvirtintos SVO organizacijos vadovo  ar jo įgalioto asmens parašu. Už pateikiamų dokumentų teisėtumą atsako SVO organizacija.
25. Priėmus nutarimą teikti kompensavimą, parengiamas Savivaldybės administracijos direktoriaus įsakymas dėl lėšų skyrimo SVO organizacijai, kurio pagrindu Savivaldybės administracijos direktorius ir SVO organizacija pasirašo Savivaldybės biudžeto lėšų naudojimo sutartį.   
26. Pasirašius Savivaldybės biudžeto lėšų naudojimo sutartį, lėšos ne vėliau kaip per 10 darbo dienų pervedamos į SVO organizacijos nurodytą sąskaitą. 
[bookmark: _GoBack]27. SVO organizacija kiekvieną ketvirtį turi informuoti Jaunimo reikalų tarybą apie Jaunimo savanoriškos tarnybos programos savivaldybėje įgyvendinimą ir pasiektus rodiklius. Jaunimo reikalų taryba turi teisę tikrinti, kaip SVO organizacija laikosi šio Aprašo.

IV SKYRIUS
JAUNIMO SAVANORIŠKOS TARNYBOS ORGANIZAVIMAS

28. Priimančios organizacijos funkcijos:
28.1. numatyti savanorių veiklas ir sudaryti savanorių lankomumo grafikus, atsižvelgiant į individualius jų poreikius, turimas ir norimas įgyti kompetencijas;
28.2. sudaryti sąlygas savanoriams įsitraukti į Priimančios organizacijos kolektyvą;
28.3. pasirašytinai supažindinti savanorius su organizacijos darbo tvarkos taisyklėmis ir darbo saugos reikalavimais;
28.4. stebėti savanorių veiklą ir teikti jiems konsultacijas su Jaunimo savanoriška tarnyba susijusiais klausimais;
28.5. informuoti SVO organizacijos mentorių apie savanorių lankomumą pagal Priimančios organizacijos ir SVO organizacijų susitarimą, bet ne rečiau kaip vieną kartą per vieną kalendorinį mėnesį;
28.6. sudaryti sąlygas savanoriams dalyvauti jiems skirtuose susitikimuose su mentoriumi ir kitose su savanoriškos veiklos vykdymu susijusiose veiklose;
28.7. bendradarbiauti su SVO organizacijos savanorių mentoriumi Jaunimo savanoriškos tarnybos metu ir jos pabaigoje informuoti savanorį apie pasiektus rezultatus, įgytas kompetencijas; 
28.8. atsižvelgiant į finansines galimybes, padėti SVO organizacijai užtikrinti savanorio apgyvendinimą, maitinimą, aprūpinimą veiklos ar kitomis būtinomis priemonėmis;
28.9. padėti spręsti konfliktus, kilusius tarp mentoriaus, kuratoriaus ir savanorio;
28.10. pagal galimybes padėti SVO organizacijai teikti savanoriui administracinę pagalbą;
28.11. periodiškai organizuoti susitikimus su savanoriu, siekiant aptarti klausimus, susijusius su savanoriška veikla. Rekomenduojama susitikimus organizuoti reguliariai, ne rečiau kaip vieną kartą per 14 kalendorinių dienų;
28.12. Sutartyje numatytomis sąlygomis padėti savanoriui ugdyti kompetencijas, reikalingas veikloms vykdyti;
28.13. motyvuoti savanorį dalyvauti kompetencijų į(si)vertinimo veikloje, sudaryti sąlygas savanoriui atlikti pavestas užduotis, jas pristatyti kuratoriui,  su juo aptarti ir vertinti naujai įgyjamas arba tobulinamas kompetencijas arba  pasiekimus.
29. SVO organizacijos funkcijos:
29.1. bendradarbiauti su Departamento direktoriaus paskirtu atsakingu specialistu jaunimo savanoriškos veiklos vykdymo klausimais;
29.2. konsultuoti prašymą pateikusius jaunus žmones Jaunimo savanoriškos tarnybos atlikimo, Priimančios organizacijos pasirinkimo ir kitais su savanoriška veikla susijusiais klausimais;
29.3. stebėti, koordinuoti savanoriškos veiklos vykdymą savanorių Priimančioje organizacijoje ir konsultuoti savanorių;
29.4. stebėti savanorio veiklą Priimančioje organizacijoje ir jo kompetencijų ugdymą, vadovaujantis Departamento direktoriaus patvirtintų Priimančių organizacijų veiklos kokybę reguliuojančių teisės aktų nustatyta tvarka ir kriterijais įgytoms kompetencijoms vykdant savanorišką veiklą įvertinti ir įsivertinti;
29.5. sudaryti sąlygas savanoriui į(si)vertinti savanoriškos veiklos metu įgytas kompetencijas, atlikti reikalingas užduotis;
29.6. Departamento direktoriaus nustatyta tvarka išduoti savanoriškos tarnybos atlikimą ir savanorio įgytas kompetencijas ar pasiekimus patvirtinantį dokumentą;
29.7. padėti spręsti konfliktus tarp mentoriaus, kuratoriaus, savanorio ir kitų suinteresuotų asmenų, jei tokių kilo ir (ar) jei jų nepavyksta išspręsti kuratoriui;
29.8. bendradarbiaujant su Priimančia organizacija, spręsti savanorių apgyvendinimo (kai reikia), kelionių (kai reikia), maitinimo, konsultavimo, administracinės pagalbos teikimo klausimus;
29.9. tvarkyti administracinius savanorio išlaidų kompensavimo klausimus;
29.10. užtikrinti tinkamą savanorišką veiklą pagrindžiančių dokumentų administravimą;
29.11. teikti mentorystės paslaugas Priimančioms organizacijoms;
29.12. teikti individualias konsultacijas su Jaunimo savanoriška tarnyba susijusiais klausimais Priimančios organizacijos kuratoriams;
29.13. skatinti Priimančią organizaciją numatyti ilgalaikes savanoriškos veiklos perspektyvas;
29.14. konsultuotis ir bendrauti su kitų SVO organizacijų mentoriais, partneriais;
29.15. viešinti informaciją apie Jaunimo savanoriškos tarnybos galimybes oficialioje SVO organizacijos interneto svetainėje.

V SKYRIUS
SAVANORIŲ TEISĖS IR PAREIGOS

30. Savanorio teisės:
30.1. gauti informaciją apie savanoriškos veiklos mastą, apie sveikatai ir saugai esančius ir galimus rizikos veiksnius, kurie gali iškilti savanoriškos veiklos metu, ir apsisaugojimo nuo jų priemonių panaudojimą;
30.2. gauti savanoriškai veiklai atlikti reikalingas priemones, informaciją, konsultacinę, techninę pagalbą ir kompensaciją už savanoriškos veiklos metu patirtas išlaidas, pagal jas patvirtinančius dokumentus;
30.3. atlikti tokias savanoriškos veiklos užduotis, kurios atitinka savanorio išsilavinimą, sugebėjimus, įgytas žinias ir įgūdžius;
30.4. atlikti savanorišką veiklą neturint kvalifikacijos, išskyrus atvejus, kai reikalinga kvalifikacija pagal veiklos pobūdį;
30.5. gauti dokumentą, patvirtinantį atliktą savanorišką veiklą, jos turinį ir įgytą kompetenciją; 
30.6. naudotis kitomis Savanoriškos veiklos atlikimo sutarties, Lietuvos Respublikos savanoriškos veiklos įstatymo 7 straipsnio 1 dalyje ir kituose Lietuvos Respublikos teisės aktuose nustatytomis teisėmis;
30.7. nutraukti savanorišką veiklą nesuėjus 6 mėn. terminui;
30.8. savanoriui pageidaujant savanorišką veiklą savanoris gali atlikti Savivaldybėje arba gali būti siunčiamas organizatoriaus tam tikram laikui tam tikrai užduočiai atlikti į kitą Lietuvoje veikiančią akredituotą savanorius Priimančią organizaciją.
31. Savanorio pareigos: 
31.1. laikytis Lietuvos Respublikos Konstitucijos, Lietuvos Respublikos įstatymų ir kitų teisės aktų nuostatų;
31.2. laikytis darbo saugos reikalavimų;
31.3. tinkamai atlikti savanoriškos veiklos užduotis;
31.4. laikytis Sutarties reikalavimų;
31.5. savanorišką veiklą atlikti sąžiningai;
31.6. savanoriai, jaunesni kaip 18 metų, gali dalyvauti savanoriškoje veikloje, jeigu tam neprieštarauja vaiko atstovas (pagal įstatymą).
32. Savanorio funkcijos:
32.1. atlikti savanorišką veiklą Priimančioje organizacijoje Sutartyje nustatytais terminais ir sąlygomis;
32.2. susipažinti ir laikytis Priimančios organizacijos darbo tvarkos taisyklių ir darbo saugos reikalavimų;
32.3. aktyviai bendrauti su kuratoriumi ir mentoriumi, kitomis SVO organizacijomis ir Priimančiomis organizacijomis;
32.4. dalyvauti savanoriškos veiklos susitikimuose su kuratoriumi ir mentoriumi;
32.5. dalyvauti į(si)vertinant kompetencijas Departamento direktoriaus nustatyta tvarka pagal jaunimo savanorių įgytoms kompetencijoms vykdant savanorišką veiklą įvertinti ir įsivertinti kriterijus;
32.6. savanoriškos veiklos pradžioje ir pabaigoje įsivertinti norimas įgyti, įgytas, patobulintas kompetencijas ar pasiekimus, savanoriškos veiklos rezultatus ir įgytos kompetencijos panaudojimo perspektyvas.

VI SKYRIUS
BAIGIAMOSIOS NUOSTATOS

33. Tvarkos apraše nurodyti dokumentai – jaunimo savanoriškos veiklos grafikas, Sutartis, atitinka Jaunimo savanoriškos tarnybos organizavimo tvarkos aprašo, patvirtinto Lietuvos Respublikos socialinės apsaugos ir darbo ministro 2018 m. birželio 22 d. įsakymu Nr. A1-317 „Dėl Jaunimo savanoriškos tarnybos organizavimo tvarkos aprašo patvirtinimo“, 1 ir 2 priedus.
34. Aprašą tvirtina, keičia ir pildo Savivaldybės taryba.
35. Ginčai dėl šio Aprašo taikymo, sprendimo dėl lėšų skyrimo ar neskyrimo sprendžiami Lietuvos Respublikos teisės aktų nustatyta tvarka.
________________________________________

PANEVĖŽIO RAJONO SAVIVALDYBĖS ADMINISTRACIJOS
JAUNIMO REIKALŲ KOORDINATORĖ (VYR. SPECIALISTĖ)

Panevėžio rajono savivaldybės tarybai

AIŠKINAMASIS RAŠTAS DĖL SPRENDIMO 
„DĖL PANEVĖŽIO RAJONO SAVIVALDYBĖS JAUNIMO SAVANORIŠKOS TARNYBOS ORGANIZAVIMO TVARKOS APRAŠO PATVIRTINIMO“ PROJEKTO
2019-11-21
Panevėžys

	1. Projekto rengimą paskatinusios priežastys.
	Atsižvelgiant į Jaunimo savanoriškos tarnybos organizavimo tvarkos aprašą, patvirtinta Lietuvos Respublikos socialinės apsaugos ir darbo ministro 2018 m. birželio 22 d. įsakymu                 Nr. A1-317 „Dėl Jaunimo savanoriškos tarnybos organizavimo tvarkos aprašo patvirtinimo“, parengtas Panevėžio rajono savivaldybės jaunimo savanoriškos tarnybos organizavimo tvarkos aprašo projektas.
	2. Sprendimo projekto esmė ir tikslai.
	Sprendimo projekto tikslas – patvirtinti Panevėžio rajono savivaldybės jaunimo savanoriškos tarnybos organizavimo tvarkos aprašą, kuris sudarys galimybę prisidėti prie jaunimo savanoriškos tarnybos Panevėžio rajono savivaldybėje organizavimo ir dalinio jo finansavimo.
	3. Kokių pozityvių rezultatų laukiama.
	 Panevėžio rajono savivaldybė prisidėtų prie jaunimo savanoriškos tarnybos organizavimo ir dalinio finansavimo, kurio metu savanoris pagal Lietuvos Respublikos savanoriškos veiklos įstatymą, turi teisę gauti dokumentą, patvirtinantį  savanorio atliktą savanorišką veiklą, įgytą kompetenciją, taip pat teisę į savanoriškos veiklos išlaidų kompensavimą.  
	4.Galimos neigiamos pasekmės priėmus sprendimą, kokių priemonių reikėtų imtis, kad tokių pasekmių būtų išvengta.
	Neigiamų pasekmių nenumatoma.
	5. Kokius galiojančius teisės aktus būtina pakeisti ar panaikinti, priėmus teikiamą projektą.
	Teisės aktų keisti ar naikinti, priėmus sprendimą, nereikės.
	6. Reikiami paskaičiavimai, išlaidų sąmatos bei finansavimo šaltiniai, reikalingi sprendimo įgyvendinimui.
	 2020 m. Panevėžio rajono savivaldybės biudžete numatytas lėšų poreikis Jaunimo savanoriškos tarnybos įgyvendinimui einamaisiais kalendoriniais metais (1 000 eurų). 
	7. Kiti, sprendimo projekto rengėjo nuomone, reikalingi paaiškinimai.
	Sprendimo projektui nereikalingas antikorupcinis vertinimas.



Jaunimo reikalų koordinatorė (vyr. specialistė)		              Sandra Budreikienė

